Республика мутасын туялöм мупытшса озырлунö пырöны ставроссияса запасъяс: мусир – 3% гöгöр, из шом – 4,5%, барит – 13%, боксит – 30%, титан – 50% гöгöр, кварцево-жильнöй сырьё – 80% гöгöр.

Медся тöдчанаöсь Коми Республикаын ломтас да энергетическöй ресурсъяс, мый петкöдчöны Тимано-Печорскöй мусир да биару перъян провинцияын да Печораса из шом перъян бассейнын. Мупытшса горючöй запасъяс да перйöм серти республика лоö Россияса Европейскöй Войвывлöн ломтас перйысь медшöр базаöн.

Печораса из шом перъян бассейн запасъяс серти лоö Россияын мöд бассейнöн да дыр кад кежлö перспективнöй сырьевöй зэв ыджыд базаöн, медым сöвмöдны коксохимия, энергетика, а водзö – метан перйöмын.

Сылöн мутасын тöдса 30 гöгöр из шом перъянін да из шом туяланін, сы лыдын туялöм балансöвöй запасъяса 10 месторождение.

Öнія кадö уджалö 3 месторождение: Воркутаса (коксующöй да мыйтакö энергетическöй из шом перйöм), Воргашорскöй (коксующöй из шом) да Интаса (энергетическöй из шом перйöм), кöні уджалöны 7 шахта. Мыйтакö коксующöй из шом перйöны Юньягинскöй месторождениеын карьерöн. Бассейнлöн эм позянлун Сейдинскöй месторождениеын паськыда перйыны бур энергетическöй из шомсö восьса способöн.

Республика мутасын углеводороднöй сырьё запасъяс да ресурсъяс лоöны Тимано-Печорскöй мусир да биару провинциялöн шöр да лунвыв юкöнъясын.

Свободнöй биару запасъяссö пасйöма 35 месторождениеын.

Аскиа сырьёöн лыддьыссьö горючöй сланец. Сійöс туялöма республикалöн куим районын да артавсьö 62 млрд. тоннаысь унджык.

Кöрт мупытшса озырлунлöн ресурсъяс: сьöд кöрт руда (титан, марганеч, хром), уна рöма кöрт (алюминий, ыргöн, свинеч, цинк), шоча паныдасьлан (ниобий, тантал, вольфрам, молибден), рассеяннöй (галлий, скандий) да редкоземельнöй кöртъяс (церий, иттрий). Дона кöртъясöн лоö зарни, эмöсь эзысьлöн, платиналöн петкöдчöмъяс. Тöдсаöсь алмазлöн петкöдчöмъяс.

Коми Республика бокситöвöй руда кузя лыддьыссьö Россияын медся ыджыд да перспективнöй сырьевöй базаöн. Тиманскöй кряжын аддзöма да туялöма кык боксит месторождениеа район: Среднетиманскöй да Южно-Тиманскöй.

Титанöвöй рудалöн сырьевöй базаыс лыддьыссьö Россияын да матысса зарубежьеын медся ыджыдöн.

Марганеч рудаяс öнія кадö лыддьыссьöны торъя дефицитнöйöн. Республикаын марганеч-руднöй сырьевöй база петкöдчö Парнокскöй кöрт-марганеч месторождениеöн, мый нюжöдчöма Приполярнöй Ураллöн рытыв пöкатъясын.

Коми Республикаын эмöсь Россиялöн Полярнöй Уралын хромитоноснöй массивъяс. Аддзöма некымын руднöй места, кöні хромитöвöй рудалöн ресурсыс 40 млн.тонна гöгöр.

Республикаын эм зарнилöн минерально-сырьевöй база. Збыльвылас пöшти став зарни балансöвöй запасыс лоö Кожымса рудно-россыпнöй районын, кöні туялöма некымын дас россыпнöй месторождение. Ыджыд перспектива йитчö Приполярнöй Ураллöн рытыв пöкатъясын зарни объектъяскöд.

Уна рöма кöрт – ыргöн, свинеч, цинк – лоöны Войвыв да Приполярнöй Ураллöн рытыв пöкатъясын.

Республикаын паськалöма неметаллическöй мупытшса озырлун, мыйöн позьö вöдитчыны кыдзи горнохимическöй (барит, каменнöй да калийнöй совъяс, фосфоритъяс, химическöй промышленносьтлы карбонатъяс), горнотехническöй ( гипс, стеклö сырьё, цеолит, бентонит), пьезооптическöй да кварцевöй (жильнöй кварц, пьезокварц, горнöй хрусталь) сырьёöн. Эм металлургиялы сырьё (ыджыд жарысь повтöм сёй, флюсöвöй доломит да известняк, формовочнöй материал), ювелирнöй да пöртмасян дона изъяс (аметист, жадеит, нефрит да мукöд), минерально-стрöительнöй сырьё (известняк, доломит, мрамор, кварцит, лыа, гравий).

Промышленносьтын медся ыджыд тöдчанлуныс баритлöн, кварцевöй сырьёлöн, стеклö лыалöн, каменнöй да калийно-магниевöй совъяслöн.

Стрöительнöй индустриялöн минерально-сырьевöй базаыс озыр уна сикас месторождениеясöн: карбонатнöй сырьёöн, стрöительнöй да облицовочнöй изъясöн, стрöительнöй, силикатнöй, стеклö лыаöн, кирпич да керамзит вылö сёйöн, цемент, гипс вöчöм вылö опокöн да аргиллитöн.

Республикаын ыджыдöсь ресурсъясыс преснöй, минеральнöй да мупытшса промышленнöй ваяслöн. Овмöслы да юны туяна мупытшса преснöй ваясöн вöдитчана ресурсъясыс суткинас 62 млн.куб.м-ысь унджык. Мупытшса преснöй ва ресурсыс абу öткодь республика мутасын сылöн геологическöй тэчасын торъялöмъяс вöсна. Туялöма 57 мупытшса преснöй ва месторождение, кöні öтувъя вöдитчан запасъясыс суткинас 1046,8 сюрс куб. м мында.

Тöдчанаöн лоöны мупытшса минеральнöй ва ресурсъяс. Медся ёна паныдасьлöны юан, сероводороднöй слабоминерализованнöй, унджык брома да кöрта минеральнöй ваяс. Республикаын туялöма вапытшса минеральнöй валысь 9 месторождение суткинас 3,68 сюрс куб.м öтувъя балансöвöй запасöн.

Коми Республика лоö промышленнöй валöн ыджыд сырьевöй базаöн, мый сулалö ёнджыкасö Тимано-Печорскöй мусир да биару провинцияын. Мусир перъян пластöвöй ваясын эм бром, йод, литий, магний, стронций да мукöд дона компонент.

**КОМИ РЕСПУБЛИКАЛÖН ВÖР-ВА РЕСУРСЪЯС**

Коми Республикалöн административнöй мудоръясын став плöщадьыс лоö 416,8 сюрс кв. км. Республикалöн му ресурсъясыс ёнджыкасö вöр овмöс тöдчанлунаöсь (вöръяса плöщадьыс республикаын лоö 74%). Видз-муöн вöдитчöны этша (став му плöщадьысь пашняыс 0,2%-ысь оз ло унджык) да та вöсна сійö сöвмö ёнджыка кокниджык климат да бурджык транспорт условиеяс вöсна лунвыв да шöр районъясын. Муяссö колö пыр дöзьöритны, бурмöдны да небзьöдны.

Коми Республика лоö Россия регионъясса вöр промышленносьтын водзмöстчысьясысь öтиöн. Вöр фондса став вöр плöщадьыс лоö 38,9 млн.га, на пöвстысь быдмöма вöрöн – 30 млн.га, либö Россияса став вöр плöщадьлöн 3,5%, да Россиялöн Европейскöй Войвывса вöръяслöн плöщадьысь 50% гöгöр.

Республика пырö Россиялöн вöр районъяс лыдö, кöні медъёна быдмöны зэв дона пемыд лыска козъя вöръяс. Лыска вöрыс лоö став вöр серти 84% , сы лыдын обыкновеннöй пожöм – 24%, сибирса коз – 58%. Коръя вöрлöн запасыс лоö 15,9% став вöр серти.

Вöр да сэні олысьяссö дöзьöритöм могысь, республикаын шоча паныдасьлан вöр-васö видзöм могысь лöсьöдöма Печоро-Илычскöй государственнöй биосфернöй вöр-ва заповедник (Мылдін районын), плöщадьыс 721,3 сюрс га, "Югыд ва" – "Чистая вода" Национальнöй парк (Приполярнöй Ураллöн рытыввыв пöкатъясын, Вуктыл, Печора, Инта каръяслöн мутасъясын), плöщадьыс 1891,7 сюрс га да 172 комплекснöй (ландшафтнöй), видöвöй заказникъяс: вöрса, флористическöй, лудса, нюрса, зоологическöй, орнитологическöй, ихтиологическöй да геологическöй.

Дöзьöритан объектъясöн лоöны сідзжö вöрса, лудса, васа, геологическöй да мукöд сикас 79 памятник. Торйöн видзан мутас плöщадьлöн удельнöй сьöктаыс лоö Коми Республикаса став плöщадьысь 14,6%.